雜曲歌辭 悲哉行
作者：白居易
朝代：唐

paragraphs: 悲哉爲儒者，力學不能疲。
讀書眼欲暗，秉筆手生胝。
十上方一第，成名常苦遲。
縱有宦達者，兩鬢已成絲。
可憐少壯日，適在窮賤時。
丈夫老且病，焉用富貴爲。
沈沈朱門宅，中有乳臭兒。
狀貌如婦人，光明膏粱肌。
手不把書卷，身不擐戎衣。
二十襲封爵，門承勳戚資。
春來日日出，服御何輕肥。
朝從博徒飲，暮有倡樓期。
評封還酒債，堆金選蛾眉。
聲色狗馬外，其餘一無知。
山苗與澗松，地勢隨高卑。
古來無奈何，非君獨傷悲。